עדי קיסר

עדי קיסר (11 בדצמבר 1980) היא משוררת ישראלית, מייסדת תנועת "ערס פואטיקה". קיסר נולדה וגדלה בשכונת גילה שבירושלים, בת שלישית מבין ארבעה ילדים במשפחה ממוצא תימני. אמה, ציונה קיסר, היא גננת לחינוך מיוחד, ואביה, בני קיסר, הוא דפס. משפחתה של אמה עלתה לישראל בשנות ה-50 מהכפר גדס שבתימן. משפחת אביה עלתה לישראל בשנת 1882 מהעיר צנעא. סבא רבא של קיסר, שלום כסאר, היה מורי. מגיל צעיר, חוותה קיסר עלבונות על רקע צבע עורה והבינה לדבריה כי היא שייכת לקבוצה ממעמד חברתי נמוך. במהלך שירותה הצבאי כמדריכת חי"ר, החלה לפתח תודעת זהות מזרחית. לאחר שירותה הצבאי, טיילה בדרום אמריקה ולאחר מכן התגוררה מספר חודשים בניו יורק. בשובה לישראל, עבדה ככתבת תרבות במקומון הירושלמי 'ידיעות ירושלים'. בשנת 2009 עברה להתגורר בתל אביב והחלה לכתוב בעכבר העיר. 2006 – בוגרת תואר הנדסאי בחוג לקולנוע ולטלוויזיה מטעם המכללה האקדמית הדסה ירושלים. 2008 – בוגרת תואר ראשון (B.A) במדעי הרוח והחברה מטעם האוניברסיטה הפתוחה. 2010 – בוגרת תואר שני (M.F.A) בחוג לקולנוע ולטלוויזיה (מסלול תסריטאות) מטעם אוניברסיטת תל אביב (מצטיינת דיקן). לאורך חייה, עסקה קיסר בכתיבה עיתונאית ובכתיבת תסריטים אולם לא בכתיבת שירה. לתחום השירה הגיעה בגיל 32 לאחר שנתקלה במקרה בשירים על גזרי עיתון. עד לאותה עת, שירה נתפסה בעיניה כאליטיסטית ומנוכרת. בשנת 2012, לאחר שקיסר התוודעה ליצירותיהם של המשוררים סמי שלום שטרית, יונה וולך, יהודה עמיחי, דליה רביקוביץ', מירי בן שמחון, ויקי שירן וארז ביטון – איתן, לדבריה, הצליחה לראשונה להזדהות – החלה לכתוב שירה בעצמה. קיסר יוצאת נגד התפיסה לפיה שירה היא נחלתה של אליטה מובחרת אלא טוענת כי השירה שייכת לכולם. לדבריה, שירה צריכה להיות נוכחת בבתים וברחובות ולא להיות מרוחקת על מדפים בספריות, אחרת אין בה טעם. משנת 2017, החל משרד החינוך לכלול את שיריה בתוכנית לימודי החובה בשיעורי ספרות בבתי הספר העל יסודיים ממלכתיים, ושיריה נלמדים גם בתוכנית ללימודי תרבות ערבית-יהודית באוניברסיטת תל אביב ובאוניברסיטת בן-גוריון. קיסר מרצה, מבקרת ספרים בעיתון הארץ ומנחת סדנאות כתיבה. לימדה במסלול כתיבה יוצרת בחוג לספרות באוניברסיטת תל אביב. שירים מספריה הולחנו, תורגמו לעשר שפות ופורסמו בכתבי עת ובעיתונים בארץ ובעולם. ערך מורחב – ערס פואטיקה קיסר, שתפסה את ערבי השירה הישראלים כמתנשאים וזרים, החליטה בינואר 2013 לייסד ערב שירה לו קראה 'ערס פואטיקה' (משחק מילים עם המושג 'ארס פואטיקה') כדי לכונן מקום בו תרגיש בנוח לשתף את יצירותיה. קיסר בחרה בכינוי הגנאי ערס על מנת לבצע ניכוס מחדש למושג זה ולהפוך אותו ממקור עלבון למקור גאווה. כוונתה הראשונית הייתה להפיק ערב שירה חד פעמי, אולם לאור התעניינות ופופולריות גוברת, החלה להפיק ערב זה אחת לחודש. קיסר טוענת כי הקאנון הספרותי הישראלי הוא אשכנזי-מערבי-גברי בעוד האמנות המזרחית והנשית נדחקות ומודרות מהקונצנזוס. ערבי ערס פואטיקה מהווים לדבריה מקום בו חברי קבוצות השוליים בחברה הישראלית יכולים לבטא את שירתם בציבור. לטענתה, אירועי ערס פואטיקה הם פלטפורמה לשיח בנושאים פוליטיים-חברתיים כגון מגדר, זהות חברתית והשסע העדתי בישראל שהיה נעדר מעולם הספרות הישראלי ומהתרבות הישראלית בכלל. ערבי השירה כוללים גם חפלה מזרחית עם רקדניות בטן, מוזיקה מזרחית והקראת שירים של משוררים שונים בהם: רועי חסן, ישראל דדון עליו גם כתבה שיר הנושא את שמו, תהילה חכימי, מתי שמואלוף ושלומי חתוכה. ערבי שירה אלו שהתחילו כאירוע מחתרתי, הפכו לתופעה ישראלית חדשה שגררה תשומת לב תקשורתית רבה, שבחים וביקורות. קובי מידן טען כי פרויקט זה יצר זרם אמנותי חדש שטלטל את השירה, הספרות והתרבות הישראלית. יצירותיה של קיסר פורסמו במגוון עיתונים וכתבי עת בישראל וברחבי העולם, בניהם: ידיעות אחרונות, מעריב, הארץ, Mantis (כתב העת לספרות של אוניברסיטת סטנפורד, ארצות הברית), Merkur (מגזין תרבות ופוליטיקה גרמני), Berlin Quarterly (מגזין אירופאי לעיתונות, ספרות ואומנות), אנתולוגיה ערס פואטיקה 1 ו-2 בהוצאת גרילה תרבות, כתב העת גג, אנתולוגיה "מחזור 95" בהוצאת דרור לנפש, אנתולוגיה "שתיים" יצירה עברית וערבית צעירה ועכשווית בהוצאת כתר, ספר שתף בהוצאת מקום לשירה, כתב עת משיב הרוח, Time Out תל אביב, כתב עת מרחב, באסטה - מדור שירה באתר העוקץ, מדור תרבות - ynet, ביטאון זו הדרך, קפה גיברלטר וסלונה. כמו כן, קיסר ערכה את מדור השירה 'באסטה' באתר העוקץ וכן ערכה את האנתולוגיות ערס פואטיקה 1 ו-2 בהוצאת גרילה תרבות. קיסר מופיעה ומרצה בכנסים, בפסטיבלים ובמוסדות לימוד בישראל ובעולם. בין המקומות בהם השתתפה ניתן למנות את אוניברסיטת טקסס באוסטין (ארצות הברית), מכללת שנקר, האוניברסיטה העברית, אוניברסיטת בן-גוריון, עזריאלי - מכללה אקדמית להנדסה ירושלים, אוניברסיטת תל אביב, בצלאל, בתי ספר בישראל, פסטיבל שער בינלאומי לשירה של הליקון, פסטיבל ירושלים לשירה 'מטר על מטר', פסטיבל שירה במדבר, פסטיבל הג'אז הבינלאומי ירושלים, פסטיבל קולנוע דרום, אירוע 'רגע אחד' בהפקת עיריית תל אביב, מופע 'נקודת מגע' במוזיאון ישראל, אירוע 'עונג שבת' בהפקת עיריית תל אביב, פסטיבל אינדינגב, פסטיבל מקודשת בהפקת עיריית ירושלים, פאנל תרבות מטעם הסוכנות הפדרלית המרכזית לחינוך אזרחי (אנ') (ברלין, גרמניה), פאנל שירה בפסטיבל בזל Lyrikfestival Basel (בזל, שווייץ), אירוע ספוקן וורד בפסטיבל 'BIGSAS Festival' (ביירוית, גרמניה), אירוע הקראת שירה במסגרת Inter_Poems- A series of poetry in migration (ברלין, גרמניה), הפסטיבל הבינלאומי לשירה Meridian Czernowitz (אוקראינה), כנס Limmud (ברמינגהאם, אנגליה), הכנס הישראלי-גרמני 'Living Diversity in Germany and Israel' (ויטנברג, גרמניה), פסטיבל Literarisches Colloquium Berlin (גר') (ברלין, גרמניה), אירוע ערס פואטיקה בתיאטרון מקסים גורקי (אנ') (ברלין, גרמניה). קיסר הוציאה לאור ארבעה ספרי שירה בעריכתו של המשורר אלמוג בהר. שחור על גבי שחור (גרילה תרבות, ספטמבר 2014). מוזיקה גבוהה (ערס פואטיקה, יוני 2016). דברי הימים (ערס פואטיקה, 2018). כחול (ערס פואטיקה, 2022). ב-2013, זכתה בפרס פסח מילין לשירה מטעם האיגוד הכללי של הסופרים בישראל. בפברואר 2015, זכתה בפרס משרד התרבות למשוררים בראשית דרכם. ביולי 2015, זכתה בפרס ברנשטיין לספרות, על ספרה "שחור על גבי שחור". בדצמבר 2015 זכתה בפרס "נשים בחזית" בקטגוריית תרבות מטעם אתר סלונה (2015). בנימוקים לפרס נכתב: "על שבירת כללי המשחק, מתן קול לחסרות הקול, על הפיכת השוליים למרכז תוך מתן במה מקצועית הולמת לאמני שירה ממוצא מזרחי ויצירת מהפכה בשיח התרבותי". ב-2018 נבחרה לרשימת 70 הצעירות המבריקות של ישראל של ליידי גלובס. מדיה וקבצים בנושא עדי קיסר בוויקישיתוף עמיחי חסון, "ירושלים – האור שלך מטיל מומים": ריאיון עם המשוררת עדי קיסר, בית אבי חי ריאיון עם עדי קיסר - רדיו הקצה אלי הירש, תהילה חכימי, מחר נעבוד; עדי קיסר, שחור על גבי שחור תהילה חכימי, צעקתה של אשה מהמזרח בחדר מלא בגברים מהמערב, באתר "העוקץ", 11 ביוני 2014 לילך בן דוד, "שחור על גבי שחור": ספר ביכורים למשוררת עדי קיסר, באתר "שיחה מקומית", 7 ביולי 2014 אילן ברקוביץ', מְדַבֵּר אָדָם וְהָעוֹלָם אֵינוֹ עוֹנֶה. וְאַף-עַל-פִּי כֵן מְדַבֵּר אָדָם, באתר הארץ, 22 בספטמבר 2014 דוד בוחבוט, האם השירה המזרחית יכולה להתקיים בלי אשכנזים, באתר הארץ, 9 בדצמבר 2014 יותם שווימר, עצמאיים בשטח: ספרים פורצים לבדם, באתר ynet, 23 באפריל 2015 איל שגיא ביזאוי, הקיסרית הגדולה של "ערס פואטיקה": עדי קיסר היא המשוררת המשפיעה והבולטת ביותר כיום בישראל, באתר הארץ, 10 בספטמבר 2015 עדי קיסר מתגעגעת לטוני סופרנו, באתר "Time Out ישראל", 8 בדצמבר 2015 עמית קלינג, ‏עדי קיסר לא חושבת שהיא קלישאה. ריאיון, באתר "Time Out ישראל", 4 באפריל 2016 אלעד זרט, מלכה לב שחור, באתר ynet, 24 ביוני 2016 משה שטיינמץ‏, פרסום ראשון: אלו ה"יצירות המזרחיות" שיתווספו ללימודי הספרות, באתר וואלה, 16 בינואר 2017 הדס בשן, ‏"הבנתי את הכוח של נשים במובן הכי עמוק, זה להיות אלוהים. ככה זה הטבע", באתר ‏מאקו‏, 8 ביוני 2017 Tamar Lafontaine, Woman of Her Words, ראיון בג'רוזלם פוסט (באנגלית) מאיה נחום שחל, המשוררת עדי קיסר: "הייתי רוצה מנגנון הדחקה משוכלל יותר", באתר כלכליסט, 2 באוגוסט 2022 מבט - מייסדת "ערס פואטיקה" ממש לא מתכוונת להתנצל על זה שהיא מזרחית, סרטון באתר יוטיוב "חוצה ישראל" עם קובי מידן, סרטון באתר יוטיוב לגעת ברוח - עדי קיסר, הערוץ הראשון, 5 בספטמבר 2015 עדי קיסר: "ההורים שלי בהיסטריה שאני גם רווקה וגם משוררת", באתר ‏מאקו‏, 10 בינואר 2016 Adi Keissar Interview, Institute for Israel Studies, ‏25 באפר׳ל 2017 עדי קיסר מקריאה משיריה, תיאטרון יפו, 15 באוגוסט 2018 קיצור תולדות האהבה, מערכי שיעור, המרכז ללימודי רוח בספרייה הלאומית עדי קיסר, ביירות: איברהים מעלוף כותב שיר לעיר, קפה גיברלטר עדי קיסר, שחור על גבי שחור, גרילה תרבות, תל אביב 2014, עמ' 136. גילי איזיקוביץ, עדי קיסר ויואב בן ארי בין זוכי פרס משרד התרבות למשוררים ולסופרים בראשית דרכם, באתר הארץ, 17 בפברואר 2015 גילי איזיקוביץ, דורית רביניאן, רועי חסן ועדי קיסר הם בין הזוכים בפרס ברנשטיין, באתר הארץ, 8 ביולי 2015 8 הזוכות בפרס נשים בחזית 2015, באתר סלונה, 3 בדצמבר 2015 70 הצעירות המבריקות-עדי קיסר, באתר גלובס, 9 באפריל 2018